**Előterjesztés**

**A Vas Megyei Kereskedelmi és Iparkamara tevékenysége**

**Történeti áttekintés**

A gazdasági kamarákról szóló 1994. évi törvény utat nyitott a piac valamennyi szereplőjét átfogó országos köztestületi kamarai rendszer kibontakozásához. Az egyesületi kamarák után létrejöttek a megyei hatáskörű gazdasági önkormányzatok, majd e szervezetek életre hívták a Magyar Kereskedelmi és Iparkamarát. A kamarák másfél évszázados jubileumával csaknem egyidejűleg napvilágot látott új kamarai törvény újabb fordulatot hozott a szervezet életében. Az ezredfordulón Vas megyében is gyökeres átalakulás kezdődött. A kézműves kamarák kereskedelmi és iparkamarákba történő beolvadása ugyan létszámgyarapodást is eredményezett, de a kötelező tagságra felépített struktúra a kamarai törvény módosításával megszűnt. A közjogi feladatok átvételétől, valamint a pályázati tanácsadások bevezetésétől datálódott a kamarák gazdasági szférában betöltött szerepének és tekintélyének erősödése. Az egyéni vállalkozói igazolványok kiadásának egyablakos rendszerben kezelése, továbbá az okmány-, bizonyítvány-, igazolás-, és engedély kiadások gördülékeny ügyintézése 1992-98 között éppúgy a kamara feladatai közé tartozott, mint a vendéglátáshoz kapcsolódó ellenőrzési feladatok. Az önkormányzatiság megszilárdulása a rendelettervezetek véleményezésében, a szakmai javaslatok kimunkálásában, a tájékoztatás új csatornáinak térhódításában, valamint a Békéltető Testület tevékenységében is megmutatkozott. A 2000. év őszén lezajlott választáson már az önkéntes elven működő vasi gazdasági önkormányzat tisztségviselőire, elnökségi- és bizottsági tagjaira voksoltak a küldöttek. Ekkora már bebizonyosodott, hogy a kamara létjogosultságát nem csupán tradicionális szempontok támasztják alá, hanem gazdasági szükségszerűség is, mivel az EU erős gazdasági önkormányzatokat igényel. Amíg a kötelező tagság éveiben a vasi kamarához közel 15 ezer gazdálkodó szervezet tartozott, addig az önkéntesség elvének bevezetése után indult új korszakban mintegy 600 gazdasági egység csatlakozott a vasi kamarához. Napjainkban pedig közel hétszáz vállalkozás jelenti a VMKIK bázisát. A közjogi kamaraköztestületi szabályozású, érdekkiegyenlítést szolgáló, önkéntes tagságon alapuló intézmény. Alapvetően korporatív jellegű szabályozás jellemzi. A köztestületek meghatározott gazdasági célok megvalósítása érdekében tagjaik által megalakított önkormányzati szervezetben, az önigazgatás elve alapján működnek.

**A VMKIK tevékenysége**

A Vas Megyei Kereskedelmi és Iparkamara gazdasági önkormányzatként elsősorban tagjai, azon túlmenően a megyében működő minden gazdálkodó szervezet közös érdekeit érvényesíti a gazdaság egészére kiterjedően. A Vas Megyei Kereskedelmi és Iparkamarának, mint gazdasági önkormányzatnak az a küldetése, hogy a gazdaság és a társadalom érdekeivel összhangban érvényesítse Vas megye gazdaságának érdekeit, ennek érdekében a gazdaságfejlesztésben és a gazdaságpolitikai döntésekben való részvételével alakítsa a gazdasági környezetet, magas szintű szolgáltatásokkal segítse a vállalkozások üzleti tevékenységét, egyidejűleg fellépve az üzleti forgalom biztonságának és a piaci magatartás tisztességének érdekében. A Vas Megyei Kereskedelmi és Iparkamara törekvése, minél szélesebb alapokon nyugvó olyan érdekérvényesítő és szolgáltató kamara megvalósítása, mely

* hiteles, a vállalkozók bizalmát és megbecsülését élvező, a demokratikus önigazgatás elvén működő szervezet
* határozott gazdaságpolitikai szerepvállalással, érvényesítő szerepével a vállalkozások érdekeit szolgálja az objektivitás és a szakmaiság jegyében
* a kamarai szolgáltatási struktúra vállalkozói igényekhez alakításával segíti a vállalkozások versenyképességének megtartását, fokozását

A kamara stratégiai céljai az alábbi területek köré csoportosíthatóak:

*A gazdaság általános érdekeinek érvényesítése*

* határozott gazdaságpolitikai szerepvállalás, markáns **érdekérvényesítés** országos, régiós és megyei szinten egyaránt az objektivitás és a szakmaiság jegyében, a kamara tényleges érdekérvényesítő szervezetté válása
* konstruktív párbeszéd a **megye, illetve a városok és a járások** vezetésével, a gazdaságfejlesztésben szerepet játszó megyei szervezetekkel, a közös érdekeken alapuló munka érdekében. A kamara 2013-ban együttműködési megállapodást kötött a Kormányhivatallal a megye gazdaságának fejlesztése, a stratégiai gazdaságfejlesztési kérdésekben való együttműködés érdekében. Az együttműködés több területen is aktívan zajlik. A Kormányhivatal és szakigazgatási szervei segítik a kamarai törekvéseket, részt vesznek a kamara információs tevékenységében. A Kormányhivatal közreműködésével indult meg az együttműködés a járási hivatalokkal. A hivatalvezetők egy elnökségi ülés keretében kamaránkba látogattak és bemutatták tevékenységüket. A járási hivatalok helyet adnak a kamara kihelyezett ügyfélszolgálatának, valamint erről hírt adnak az érintett területeken. A járási hivatalokkal való további együttműködés kialakítása valamint a helyi önkormányzatokkal a kooperációs lehetőségek feltérképezése és a közös munka elindítása megkezdődött, annak végrehajtása a 2014. év egyik legfontosabb feladata.
* integráló szerep egy nemzeti közmegegyezésen és nemzeti prioritásokon alapuló hosszú távú **gazdaságfejlesztési koncepció** megvalósításában, a gazdaságpolitika befolyásolása szakmai érvekkel helyi és országos szinten
* sikeres lobby-tevékenység a vállalkozások versenyképességének erősítése érdekében, részvétel a gazdaságot, a vállalkozásokat érintő jogszabályok megalkotásának, módosításának kezdeményezésében, a tervezetek véleményezésében. A kamara **véleményezi a gazdaságot érintő készülő jogszabályokat,** a vállalkozások érdekeinek megfelelő javaslatokat tesz. Az egyes ágazatokat érintő elképzelésekről, koncepciókról tájékoztatja tagjait, majd a megjelenő jogszabályok alkalmazásához nyújt segítséget. A kamara részt vesz a helyi önkormányzatok gazdasági jellegű döntés-előkészítésében is, különös tekintettel az önkormányzat rendezési tervéről, a helyi adók megállapításáról szóló rendelet tervezetek véleményezésére.
* a tisztességes vállalkozói magatartásra vonatkozó etikai normák betartásának figyelemmel kísérése, a **tisztességes piaci verseny** szorgalmazása

*A kamarai rendszer köztestületi jellegének erősítése*

* a kamara szerepvállalásának erősítése a megyei területfejlesztési és a hozzá kapcsolódó gazdaságfejlesztési feladatok ellátásában, szerepvállalás a források hatékony felhasználása érdekében. A kamara az elmúlt évben a megyében a terület- és gazdaságfejlesztésben érintett, meghatározó szerepet betöltő szervezetekkel a korábbi partneri kapcsolatokat megerősítette, aktívabbá tette. A VMKIK észrevételeket és ajánlásokat fogalmazott meg az MKIK, az NGM és a Miniszterelnöki Hivatal felé a TOP, GINOP programokkal és az azokat érintő kamarai szerepvállalással kapcsolatban. A megyei **gazdaságfejlesztési koordináció** tekintetében a javaslat bekerült a GINOP prioritásai közé.
* a meglévő közjogi feladatok hatékony ellátása, kiemelt szerepvállalás a szakképzési feladatok végrehajtásában
* kereslet orientált szolgáltatási paletta biztosítása

*Gazdaságfejlesztési és gazdaságszervezési feladatok*

* a kkv-k tőkeellátottságának, versenyképességének erősítése, a **tőkehiány kezelése**, innovációs befektetési alap növelése. Az elmúlt évek felmérései azt mutatják, hogy a vállalkozások megítélése szerint a finanszírozási nehézségek csökkenek, feltételezhetően amiatt, hogy a kereskedelmi bankok évről-évre egyre nagyobb mértékben helyeznek ki forrásokat a KKV szektorba. Ennek ellenére továbbra is a kis- és közepes vállalkozások legnagyobb problémája a fogyasztás csökkenése, stagnálása, valamint a forráshiány. A kamara kiemelt feladatának tekinti a Széchenyi Kártya Program hitel termékeivel kapcsolatos tanácsadást, ill. közbenjár annak érdekében, hogy a forráshoz jutás minél egyszerűbben, az adminisztrációs és fedezeti terhek csökkenésével valósulhasson meg.
* a megyei kis- és középvállalatok fejlődésének elősegítése, versenyképességük erősítése a kamara által nyújtott információk, szolgáltatások révén
* közreműködés a megye innovációt ösztönző, segítő, innovációbarát környezetének kialakításában, új innovációs szolgáltatások kialakítása, hatékonyabb és versenyképes kutatási és **innovációs tevékenység** generálásának elősegítése a megyében és a régióban. A kamarák jövője, társadalmi, gazdasági pozíciója alapvetően már nem a törvényi korlátozásoktól vagy előnyöktől függ, hanem a versenyképességi kihívásokra adandó válaszoktól. Ezért a kamara az innovációs folyamatok katalizátoraként elősegíti a KKV-k technológiai és egyéb fejlesztései tevékenységeit, a potenciális innovátor KKV-k, ötletgazdák projektlehetőségeit értékeli. A szolgáltatás célja egyéni ötletgazdák, nagy- és kisvállalkozások, klaszterek, kutatóintézetek és gazdaságfejlesztési szervezetek részére az innovációs projektötletek megvalósítása érdekében projektértékelési tanácsadás és projektfejlesztési tanácsadás nyújtása.
* az innovatív vállalkozások tevékenységének segítése érdekében a megfelelő jogszabályi és pénzügyi környezet kialakításának kezdeményezése
* közreműködés a megyében a környezetvédelmi szempontokat figyelembe vevő gazdasági fejlesztésben, az ehhez szükséges információk gazdasági szereplőkhöz történő eljuttatása révén
* közreműködés a vállalkozások **integrációs felzárkóztatásában** az ágazati, szakmai sajátosságok figyelembe vételével annak érdekében, hogy a vállalkozások működése az egységes piacon sikeres legyen
* lobbizás az infrastruktúra, az **úthálózat fejlesztése** érdekében, bel- és külföldön egyaránt
* a **külgazdasági kapcsolatok** intenzív fejlesztése, a meglévő együttműködések erősítése és újak kialakítása; külső partnerségi kapcsolatok erősítése, szövetségi politika kialakítása más köztestületekkel. Az egyre inkább globalizálódó világgazdasági térben felértékelődnek a regionális kapcsolatok. A VMKIK külgazdasági kapcsolatainak elsődleges célja a megyei vállalkozások exportpiacainak bővítése, a határon átnyúló szolgáltatásnyújtás elősegítése. A vegyeskamarák és az MKIK tagozatai is hasonló céllal, egy-egy relációt lefedve jöttek létre, szolgáltatásaikat a megyei kamara közvetítésével a vasi vállalkozások is igénybe vehetik.
* a kamara a gazdaságfejlesztéshez kapcsolódó tevékenysége keretein belül **ágazati elemzések** és tanulmányok kidolgozásában működik közre. A feldolgozásra kerülő témákkal kapcsolatban általános álláspontot alakít ki, amelyet írásos formában is rögzít, és nyilvánossá tesz. Az ilyen álláspontok összefoglalják, hogy az adott kérdést a kamara hogyan közelíti meg, és ezek köré szerveződik aztán a kamara adott témával kapcsolatos érdekérvényesítő tevékenysége. A piaci folyamatok megismerését célozzák azok a megyei ágazati vizsgálódások, amelynek során a kamara az ágazat piaci mozgását méri fel megyei szinten azzal a céllal, hogy választ kapjon az adott piaci szegmensen felmerülő, a piac érthetetlen vagy "rendellenes" működésére utaló jelenségek magyarázatára.
* a jogszabályok által meghatározott közjogi feladatok ellátásán túlmenően kiemelt figyelmet fordít a **szakképzés** és a működő gazdaság kapcsolatának erősítésére, a munkaerőpiaci igényekhez igazodó szakképzési struktúra kialakítására a gazdaság szereplői, a szakképző intézmények és fenntartóik közreműködésével. A szakképzési rendszer átalakításában, a **duális képzés** kiterjesztésében a Magyar Kereskedelmi és Iparkamarának az elmúlt időszakban kiemelkedő szerep jutott. A Vas Megyei Kereskedelmi és Iparkamara szakképzési közjogi feladatait a Nemzetgazdasági Minisztérium és a Magyar Kereskedelmi és Iparkamara által kötött támogatási szerződés határozza meg. A szerződés részletesen tartalmazza a támogatás célját, a területi kamarák feladatait, a pénzügyi felhasználás feltételeit, a beszámolási kötelezettséget és az ellenőrzés módját. A kamara a szakképzéssel kapcsolatos feladatait a magyar szakképzési rendszer újjáépítésének szolgálatába állította. A sikeres megvalósítás érdekében a szakképzésben érintett szereplőket összefogja, és segítséget adva tisztázza a feladatköröket.

A gazdaságfejlesztéssel, különösen annak megyei aspektusaival kapcsolatos kérdések önmagukban is időszerűek, hiszen a helyi gazdaság fejlesztése mindinkább központi kérdésévé válik a regionális és gazdaságpolitikai stratégiáknak. A területi alapon való szerveződés, a helyi, megyei, és kapcsolódóan a regionális gazdaság általános érdekeinek képviselete a kamarai intézményrendszer hangsúlyos eleme. A területi gazdasági kamarák alapvető feladata a helyi gazdaság érdekeinek általános képviselete, a helyi vállalkozások versenyképességének erősítése, „helyzetbehozása”. A kamara a helyi, regionális gazdaság érdekeinek szószólója, és mint ilyen a helyi gazdaságfejlesztés meghatározó és megkerülhetetlen szereplője. A globalizáció jelentős változásokat idéz elő a helyi gazdaságban és társadalomban. A kis- és középvállalkozások (KKV) gazdálkodási biztonsága jelentősen csökken. Ez olyan kihívást jelent, amely jórészt napjainkban tudatosodik a helyi döntéshozókban és a kis- és középvállalkozások többségében. A folyamat negatív jelenségeinek kezelése, a helyi KKV-k versenyképességének fokozása a lokális intézményrendszerek, köztük a kamara talán legfontosabb feladata. A globalizációval együtt járó lokalizáció eközben felértékeli a helyi fejlesztés koncepcióját, ezen belül a területfejlesztését is: az alulról építkező, önigazgatás elvén működő szervezeteket hozhatja helyzetbe. E tekintetben a kamarák szerepe egy térség fejlesztésében egyre fontosabb lehet. Szerepük akkor lehet igazán eredményes, ha a változó viszonyokhoz igazítva stratégiájukat, nemcsak szakmai kompetenciával, de megfelelő felhatalmazással és erőforrásokkal is rendelkeznek. A hatályos magyarországi kamarai szabályozás legnagyobb problémája, hogy a kötelező tagság eltörlésével eltávolodott a közjogi modelltől. Miközben a kamarának minden vállalkozásfelé szolgáltatási kötelezettsége áll fenn, el kell látnia az egész gazdaság érdekvédelmét, ebben a munkájában csak az önkéntes tagoktagdíjára számíthatott egészen 2012-ig.

Az Országgyűlés 2011. november 21-én elfogadta az egyes adótörvények és az azzal összefüggő egyéb törvények módosításáról szóló javaslatot, amely módosítja a gazdasági kamarákról szóló törvényt is a kötelező regisztráció és a kamarai hozzájárulás fizetési kötelezettség bevezetésével. A jogszabály értelmében a regisztrált vállalkozások részére térítésmentes alapszolgáltatásként biztosítja a kamara a gazdasági, pénzügyi, adózási, hitelezési kérdésekben a tanácsadást, a pályázatfigyelést, az üzleti partnerkeresést. Mindezeken túlmenően a kamara önkéntes tagjai számára nyújtandó szolgáltatásainak körét tovább bővíti: céginformációt kérhet, Széchenyi Kártyát igényelhet regisztrációs díj nélkül, a vállalkozás fejlesztésével, fenntartásával kapcsolatos tanácsadásokon vehet részt. Igénybe veheti továbbá az országos egységes kamarai tagkártya kedvezményrendszer lehetőségeit és a mesterképzésben is önköltségi áron vehet részt. Az alapszolgáltatásokon túlmenően az önkéntes tagok térítésmentesen vehetik igénybe a szakképzési-, az innovációs-, az iparjogvédelmi-, a minőségirányítási- és a környezetirányítási tanácsadásokat is. Az e-business szolgáltatások keretében a kamarai tagvállalkozások internetes kamarai üzleti adatbázisban szerepelhetnek, cégismertetőket, termékleírásokat és üzleti ajánlatokat jelentethetnek meg, amelyek az önkéntes kamarai tagok számára potenciális gazdasági előnyöket jelentenek.

Továbbá minden kivitelezői tevékenységet folytatni kívánó vállalkozás és egyéni vállalkozó köteles az erre irányuló szándékát a vállalkozó kivitelezői névjegyzéket vezető kamarához bejelenteni. A vállalkozó kivitelezők nyilvántartása nyilvános, és jelentősége abban is áll, hogy részét képezi azoknak a szolgáltatóknak a névjegyzéke, amelyeknek az építésfelügyeleti hatóság, vagy a nyilvántartásból való törlésével az MKIK jogerősen megtiltotta vállalkozó kivitelezői tevékenység folytatását.

A kamarai aktivitások nagyon fontos részét képezik a különböző szolgáltatások, de az önkormányzati munka ennél lényegesen szélesebb spektrumú. A gazdasági kamara képviseli a gazdaságot a közigazgatási szerveknél, önkormányzatoknál, az oktatási szféra felé, részt vesz a helyi döntések előkészítésében, opponálja a gazdaság számára előnytelen terveket, projekteket kezdeményez, illetve kapcsolódik projektekhez, erőteljes térségi lobbi erőt képvisel. A versenyképesség fenntartása és további fejlesztése érdekében a térségnek meg kell újítania gazdasági és üzleti környezetét a hagyományos iparágakra és a mostanra kialakult tudás- és kompetencia-rendszerekre alapozva, hogy megfelelő szociális és gazdasági környezetet tudjon biztosítani a térségben már működő vállalkozásoknak. Emellett cél az is, hogy a térségnek vonzóvá kell válnia új, elsősorban járműipari és gépipari befektetők, illetve kapcsolódó beszállítók számára. Ezért a **kamara aktív szerepet vállal többek között a Pannon Járműipari Központ Stratégiai Tanácsadó Testületének munkájában** is, és tulajdonosként ösztönözi olyan stratégiai megállapodások létrejöttét, amelyek a befektetőbarát önkormányzati programot, illetve vállalkozói kapcsolatok építését, a KKV-k exportképességének fejlesztését szolgálják. A kamara aktív, kezdeményező szerepet vállal a gazdaságfejlesztéssel foglalkozó megyei nonprofit és forprofit szervezetek közötti párbeszéd megindításában. A Vállalkozói Központ új kuratóriumában három vezető tisztségviselővel is képviselteti magát. Stratégiai célja a vidéki (Szombathelyen kívüli) gazdaságfejlesztés kérdése, ahol kiemelten jelentkezik a turizmus ágazat és az arra épülő szolgáltatások, beruházások versenyképessége, koordináltsága és fenntarthatósága: a Vas Megyei Turizmus (és vidékfejlesztési) Szövetség megalapításával, abban játszott vezető szerepével a kamara országosan is követendő példát mutat.

A kamarák legfontosabb törekvése helyi programok alapján **a középvállalati szféra megerősítése**, a helyi kis- és középvállalkozások versenyképességének javítása a gazdaságfejlesztés és a területfejlesztés révén. Ehhez kapcsolódóan a kamara az alábbiakat tudja nyújtani az együttműködéshez:

* Kreatív, kezdeményező szakemberekkel működő rugalmas, aktív kamarai szervezet,

amely garantálhatja a szakmai fejlődésta szakképzés, az innováció, a gazdaságfejlesztés, a területfejlesztés, a piacelemzés stb. területén.

* A helyi önkormányzatok, gazdasági önkormányzatok, egyetemek együttműködésének ösztönzése, helyi gazdaságfejlesztési stratégiák kidolgozása, kapcsolatépítés, partnerség szervezés: beszállítói programok, regionális klaszterek, tőkevonzási térségi programok kialakítása, koordinálása.
* Közösségképző funkció erősítése, vagyis a helyi vállalkozások minél nagyobb arányának bekapcsolása a helyi üzleti közösségbe, azon keresztül az információáramlásba. Ez aktív kamarai munkával, a vállalkozókkal való személyes kapcsolatfelvétellel és kapcsolattartással elérhető. Az egyes vállalkozók és a helyi üzleti közösségnek egyaránt érdeke ez, előbbi lehetőségekhez jut, utóbbi tovább erősödik általa.
* A gazdaságfejlesztési és a területrendezési elképzelések kialakítása során a gazdaság igényeit, lehetőségeit és trendjeit figyelembe kell venni. A kamara ezen információk biztosításában együttműködő partneri szerepet vállal.
* A kamara a területfejlesztéssel kapcsolatos forráskoordinációban, illetve az ehhez kapcsolódó pályázati kiírásoknál a gazdaság igényeire alapozott szakmai véleményt alakít ki.
* A kamara közreműködik a különböző közigazgatási szintek közötti információcsere biztosításában, a területi információk továbbjuttatása a kamarai kommunikációs csatornái is rendelkezésre állnak.

Van tennivaló mind a partnerség elmélyítésében, mind pedig bővítésében. A gazdasági kamarák egyik jelentős szerepe a közeljövőben éppen az lehet, hogy miként tudják a helyi gazdaság szereplői közötti partnerség építését generálni, támogatni. A várt eredmény: az aktorok egymástól elszigetelt tevékenysége helyett az együttműködésből eredő szinergia. A gazdaságfejlesztés terén ezen együttműködés révén célirányosabb lehet a gazdaságirányítás folyamata és szervezettebbé válhat a gazdaság.